钦定古今图书集成/明伦汇编/家范典/第053卷 > 春秋四传 > 《齐侯送女》
## 钦定古今图书集成/明伦汇编/家范典/第053卷 > 春秋四传 > 《齐侯送女》

《春秋》：桓公三年“秋九月，齐侯送姜氏于讙。”

《左传》：“齐侯送姜氏，非礼也。凡公女嫁于敌国，姊妹则
上卿送之，公子则下卿送之；于大国，维公子亦上卿
送之。于天子则诸卿皆行，公不自送；于小国，则上大
夫送之。”

《公羊传》：“何以书？讥。何讥尔？诸侯越境送女，非礼也。此
入国矣，何以代称夫人？自我言齐。”父母之于子，虽为
邻国夫人，犹曰“吾姜氏。”

《穀梁传》：“礼送女，父不下堂，女不出祭门，诸母兄弟不
出阙门。父戒之曰：‘谨慎从尔舅之言’。”母戒之曰：“‘谨慎
从尔姑之言’。诸母复申之曰：‘谨慎从尔父母之言’。”送
女逾境，非礼也。